<classify> VIONGOZI wa mbio za Mwenge wamekataa kuzindua kiwanda cha kukamua mchuzi wa zabibu kilichoanzishwa na Ushirika wa Kulima wa Zabibu na Masoko UWAZAMAM kwa kukosa leseni ya Mamlaka ya Dawa na Vifaa Tiba TMDA.Akizungumza baada ya kukagua mradi, nyaraka za kuendesha kiwanda kwa takribani saa moja, Kiongozi wa Mbio za Mwenge wa Uhuru kitaifa mwaka huu, Mzee Mkongea Ali alifikia hitimisho kutozindua kiwanda hicho. Ali alimwagiza Mkuu wa Wilaya ya Dodoma Mjini, Patrobas Katambi aje kukagua kiwanda hicho na kukizindua lakini Mbio za Mwenge mwaka huu hazitazindua.Pia aliwaagiza Taassisi ya Kupamba na Kuzuia Rushwa Takukuru kwenda kuchunguza mapato ya kiwanda hicho ambazo ni Sh milioni 520, lakini wamekuwa hawalipi chochote serikalini kutokana na kukosa leseni.Alisema anashangaa wakulima wadogo wana leseni iweje wao wasiwe na leseni ya kuendeshea kiwanda hicho. Alisema katika uchunguzi wao wamebaini pia hawana machine ya risiti ya kielektoniki EFD kitendo kinachoonesha kuna watu wanapata au kukusanya mapato ya kiwanda bila kuipa serikali mapato yake. Kiwanda hicho tangu kuanzishwa kwake mwaka 2016, kimechakata tani 385.9 za zabibu na kupata lita 289,425 za mchuzi ambapo lita moja iliuzwa Sh 1,800, hivyo wakapata jumla ya Sh milioni 520.9.Akizungumza Mbunge wa Dodoma Mjini ambaye pia ni Naibu Waziri, Ofisi ya Warizi Mkuu anayeshughulikia Kazi, Vijana na Ajira, Anthony Mavunde alisema anamshukuru Rais John Magufuli kwa kupunguza bei ya mchuzi wa zabibu kutoka Sh 3,315 hadi Sh 450, hivyo kusaidia wakulima wengi kuuza zabibu na viwanda kununua. Katika Halmashauri ya Jiji la Dodoma, Mwenge wa Uhuru ulikagua na kuweka jiwe la msingi na kutembelea miradi ya maendeleo yenye thamani ya Sh bilioni 11.6.Awali, akikabidhi Mwenge wa Uhuru, Mkuu wa Wilaya ya Chamwino, Vumilia Nyamoga alisema wameweza kuzindua miradi mitano yenye thamani ya Sh milioni 627.05. Akipokea mwenge huo, Mkuu wa Wilaya ya Dodoma, Patrobas Katambi alisema utatembelea na kukagua miradi saba, huku miradi mitatu itawekewa jiwe la misingi, mitatu mingine itazinduliwa na mmoja utatembelewa. Mwenge utaendelea wilaya ya Chemba, Kondoa na Bahi, Mwenge huo ulishakimbizwa katika wilaya za Kongwa, Mpwapwa na Chamwino.  <topic>: KITAIFA 